Drankmisbruik 'n euwel wat bestry moet word | Netwerk24
Drankmisbruik 'n euwel wat bestry moet word
13 Februarie 2017 06:02
Ek, Chris Nieuwoudt van Stop Crime Before it Happens ('n sosiale mediagroep om mense in te lig oor misdaad in die gebied), en Sandbaai-inwoner Hanlie Britz, het op uitnodiging van die minister Dan Plato, 'n openbare werksessie oor die aanpassings van die Drankwet van 2011 in Caledon bygewoon.
Ook teenwoordig op 4 Februarie was verskeie rolspelers, onder andere die burgemeester van die Overstrand, die hoof van Overberg-polisie, brigadier Heilbron en afgevaardigdes van die Drankraad.
Ek het voorgestel dat geen alkoholiese drank op enige skoolterrein toegelaat moet word nie.
Kinders met dranksugtige ouers moet te alle tye hul ouers sonder enige vrees na 'n skoolgeleentheid kan nooi.
Verder het ek voorgestel dat die verkoop van drank vanuit winkels in residensiële gebiede hersien en verbied word.
Ek het die voorbeeld gebruik van ouers wat hard werk vir 'n skamele R150 per dag en wat met goeie voornemens by só 'n winkel instap. Die dranksug neem oor en dan word daar drank in plaas van kos gekoop.
Nog 'n baie relevante saak is wetgewing met betrekking tot loitering. Ek het gevra dat daar dringende aandag hieraan gegee moet word.
Polisiëring van so 'n omgewing waar dranksugtiges ronddwaal en bedel is uiters moeilik.
Verder het ek gevra dat die owerheid as sulks wetgewing moet formuleer.
Verder voel ek dat onwettige smokkelhuise summier toegemaak moet word.
Ek besef ook dat dit bykans 'n onbegonne taak is soos die situasie hom tans uitspeel, want verskillende rolspelers het verskillende verantwoordelikhede en gereeld val hierdie sake teen hierdie wet-ongehoorsames uit wanneer dit in die hof getoets word.